**Calendarul anului școlar 2022-2023 a fost aprobat de Ministerul Educației pe data de 31 martie 2022, prin ordinul 3.505, iar organizarea acestuia este pe module, fiind eliminată denumirea de „semestre” și împărțirea anului școlar introdusă din anul 1998. Sunt 5 module, despărțite de 5 vacanțe. Structura anului şcolar 2022-2023 prevede că prima zi de cursuri este pe 5 septembrie 2022, fiind prima dată în istoria recentă a școlii românești când debutul este atât de devreme, în prima lună de toamnă.**

Cursurile se încheie pe 16 iunie 2023, potrivit [structurii](https://www.edupedu.ro/breaking-structura-anului-scolar-2022-2023-a-fost-publicata-in-monitorul-oficial-scoala-incepe-pe-5-septembrie-2022/%22%20%5Ct%20%22_blank) publicate în Monitorul Oficial.

Tot în premieră, anul acesta școlar va avea și o vacanță „mobilă”, cel puțin așa a fost denumită de oficialii din Educație. Însă aceasta a fost fixată de inspectoratele școlare, iar acum există o predictibilitate a acesteia. Tocmai asta face ca fiecare județ să aibă o structură ușor diferită a anului școlar, mai precis modulele 3 și 4 sunt diferite ca durată.

Spre deosebire de anii trecuți, vor avea vacanță toți elevii în perioada 22-30 octombrie 2022. Înainte, intrau într-o vacanță de o săptămână doar copiii de grădiniță și elevii de clasele primare, în perioada octombrie-noiembrie.

**Anul școlar 2022—2023 este structurat astfel:**

* **Modulul 1 – cursuri:** de luni, 5 septembrie 2022, până vineri, 21 octombrie 2022;
	+ **vacanță:** de sâmbătă, 22 octombrie 2022, până duminică, 30 octombrie 2022;
* **Modulul 2 – cursuri:** de luni, 31 octombrie 2022, până joi, 22 decembrie 2022;
	+ **vacanță:** de vineri, 23 decembrie 2022, până duminică, 8 ianuarie 2023;
* **Modulul 3 – cursuri:** de luni, 9 ianuarie 2023, până vineri, 3 februarie 2023, respectiv vineri, 10 februarie 2023, sau vineri, 17 februarie 2023, la decizia inspectoratelor școlare județene/al municipiului București, după caz;
	+ **vacanță:** o săptămână, la decizia inspectoratelor școlare județene/al municipiului București, în perioada 6—26 februarie 2023;
* **Modulul 4 – cursuri:**de luni, 13 februarie 2023, respectiv luni, 20 februarie 2023, sau luni, 27 februarie 2023, la decizia inspectoratelor școlare județene/al municipiului București, după caz, până joi, 6 aprilie 2023;
	+ **vacanță:**de vineri, 7 aprilie 2023, până marți, 18 aprilie 2023;
* **Modulul 5 – cursuri:** de miercuri, 19 aprilie 2023, până vineri, 16 iunie 2023;
	+ **vacanță:** de sâmbătă, 17 iunie 2023, până duminică, 3 septembrie 2023.

Excepții pentru anumite clase:

* pentru **clasele a XII-a zi, a XIII-a** seral și frecvență redusă, anul școlar are o durată de 34 de săptămâni de cursuri și se încheie la data de **2 iunie 2023**;
* pentru **clasa a VIII-a**, anul școlar are o durată de 35 de săptămâni de cursuri și se încheie la data de **9 iunie 2023**;
* pentru clasele din **învățământul liceal — filiera tehnologică**, cu excepția claselor prevăzute la lit. a), pentru clasele din învățământul postliceal, cu excepția calificărilor din domeniul sănătate și asistență pedagogică, și pentru clasele din învățământul profesional, anul școlar are o durată de 37 de săptămâni de cursuri și se încheie la data de**23 iunie 2023**;
* pentru clasele din **învățământul postliceal**, având calificări din domeniul sănătate și asistență pedagogică, durata cursurilor este cea stabilită prin planurile-cadru de învățământ în vigoare

Programul național **„Școala altfel”** și Programul **„Săptămâna verde”** se desfășoară în perioada 27 februarie— 16 iunie 2023, în intervale de câte 5 zile consecutive lucrătoare, a căror planificare se află la decizia unității de învățământ. Derularea celor două programe nu se planifică în același interval de cursuri (**modul de învățare**).

Prin excepție de la prevederile menționate mai sus, „la clasele din învățământul liceal — filiera tehnologică, din învățământul profesional și din învățământul postliceal, în perioadele dedicate programelor „Școala altfel” și „Săptămâna verde” se organizează activități de instruire practică”.

Pentru a putea fi la îndemână şi mai util, Edupedu.ro a pus într-o formă simplă calendarul anului şcolar 2022-2023, astfel încât să poată fi descărcată, salvată în calculator sau chiar imprimată.